კონფერენცია „თანადროული განათლების სკოლა 3“
2016-12-20 15:00 (Asia/Dubai)
20 დეკემბერს, 15:00 საათზე, ილიას სახელმწიფო უნივერსიტეტის G106 აუდიტორიაში, თბილისის #82 საჯარო სკოლის ორგანიზებითა და ილიაუნის განათლების სკოლის მხარდაჭერით, გაიმართება მასწავლებელთა კონფერენცია: „თანადროული განათლების სკოლა 3“.
ყოველწლიური კონფერენციის მიზანია მასწავლებლის პროფესიის პოპულარიზაცია და პროფესიული დიალოგის ხელშეწყობა; საზოგადოებისთვის სკოლის მუშაობის ანგარიშის წარდგენა და წარმატებული გამოცდილების გაზიარება. კონფერენცია „თანადროული განათლების სკოლა 3“ მასწავლებელთა პროფესიული განვითარების ეროვნული ცენტრის მიერ ათასწლეულის გამოწვევის ფონდის ფინანსური მხარდაჭერით განხორციელებული პროექტის – „მასწავლებელთა და სკოლის დირექტორთა პროფესიული განვითარება“ – ერთგვარი უკუკავშირია.
დრო:20 დეკემბერი, 15:00 საათი
ადგილმდებარეობა: G106 აუდიტორია (გ. წერეთლის ქ. №1, ვაკის პარკთან), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - გიორგი წერეთლის აღმოსავლეთმცოდნეობის ინსტიტუტი
2016-12-20 17:00
20 დეკემბერს, 17:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის გიორგი წერეთლის აღმოსავლეთმცოდნეობის ინსტიტუტი.

გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „აღმოსავლეთსა და დასავლეთს შორის: ირანელი და ფრანგი ავტორები მე-19 საუკუნის საქართველოს შესახებ“ წაიკითხავს პროფესორი გიორგი სანიკიძე.

ანოტაცია

პროექტის მიზანია მე-19 საუკუნის საქართველოს შესახებ აღმოსავლური და დასავლური მასალების შესწავლა და აღნიშნულ პერიოდის აღმოსავლეთ-დასავლეთის ურთიერთობებში საქართველოს ადგილის კვლევა. პროექტში მონაწილეები ამ პრობლემის შესწავლისათვის იკვლევენ XIX საუკუნის ფრანგი და ირანელი ავტორების ცნობებს საქართველოს შესახებ.
პროექტის შემსრულებელთა მიერ კონკრეტულად ფრანგი და ირანელი ავტორების თხზულებების არჩევა იმ ფაქტმა განაპირობა, რომ დღემდე შეუსწავლელი ყველაზე მეტი და სამეცნიერო თვალსაზრისით, საინტერესო სწორედ ფრანგულ და სპარსულ ენებზე არსებული ნაშრომებია. საქართველოსა და მისი დედაქალაქის, თბილისის, მიმართ სწორედ ამ ორი ქვეყნიდან მჟღავნდებოდა განსაკუთრებული ინტერესი. ყველა ავტორი ხაზს უსვამს საქართველოს დედაქალაქის, როგორც აღმოსავლეთსა და დასავლეთს შორის გამაერთიანებელი ხიდის, მნიშვნელობას. ისინი აღწერენ ქალაქის იერსახესა და საქალაქო ცხოვრებას, რომელშიც ჰარმონიულად იყო შეწყმული აღმოსავლური და დასავლური საწყისები და რომლის ევროპეიზაციაც მე-19 საუკუნის განმავლობაში სულ უფრო თვალსაჩინო ხდებოდა.
მოხსენებას თემაზე „ბიზანტია–საქართველოს ურთიერთობები“ წაიკითხავს ნელი მახარაძე.
ანოტაცია

კვლევა მიმდინარეობდა რამდენიმე – ლექსიკოლოგიური; ისტორიული (ბიზანტია–საქართველოს ურთიერთობები); ენობრივ-ლიტერატურული (ნასესხობები, ეტიმოლოგიური ძიებანი); წყაროთმცოდნეობითი (ბიზანტიური ისტორიული წყაროების თარგმნა); ბიბლიოლოგიური – მიმართულებით.
დრო: 20 დეკემბერი, 17: 00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ბავშვის განვითარების ინსტიტუტი
2016-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ბავშვის განვითარების ინსტიტუტი.
გაიმართება 1 სამეცნიერო-კვლევითი პროექტის პრეზენტაცია.

მოხსენებას თემაზე „სენსორული ინტეგრაცია და აუტიზმის სპექტრის დარღვევა: პრაქტიკული გამოცდილება და მეცნიერული მტკიცებულებები“ წაიკითხავს პროფესორი თინათინ ჭინჭარაული.

ანოტაცია

აუტიზმის სპექტრის დარღვევის ერთ-ერთ მახასიათებელს წარმოადგენს გარემოს სენსორული ასპექტებისადმი უჩვეულო ინტერესი, რაც სხვადასხვა სახის სენსორული გამღიზიანებლისადმი ჰიპერმგრძნობელობით, ჰიპომგრძნობელობით ან პარადოქსული რეაგირებით ვლინდება (American Psychiatric Association, 2013; Goldstein et al., 2011). აღნიშნულმა, ქცევითი გამოვლინების თვალსაზრისით, შეიძლება სხვადასხვა სახე მიიღოს დაწყებული გარკვეული სიტუაციებისთვის თავის არიდებით (მაგალითად, ბავშვი არ შედის დაბადების დღის ცენტრში) დამთავრებული თვითსტიმულაციით, რაც ხშირად განმეორებადი, სტერეოტიპული ქცევების სახეს იღებს.
კლინიკურ პრაქტიკაში სპეციალისტების წინაშე ხშირად დგება სენსორული ინტეგრაციის დარღვევით განპირობებული ქცევითი გამოვლინებების აუტიზმის სპექტრის დარღვევისთვის დამახასიათებელი სტერეოტიპული, განმეორებადი ქცევებისგან დიფერენცირების აუცილებლობა (Boyd et al., 2010). პრაქტიკული გამოცდილება ერთი შეხედვით ადასტურებს, რომ ეს ორი ცვლადი დაკავშირებულია. კერძოდ, სენსორული ინტეგრაციის ხელშეწყობა ამცირებს სტერეოტიპული, განმეორებადი ქცევების ინტენსივობას, რაც თავის მხრივ, გაზრდიდა გარემოდან დასწავლის შესაძლებლობას (Lanovaz et al. 2013). საბოლოო მტკიცებულება ამ დებულების სასარგებლოდ ჯერ არ არის მიღებული.
ბავშვის განვითარების ინსტიტუტში მიმდინარე კვლევის მიზანია სენსორული ინტეგრაციის დარღვევის გავლენის შესწავლა აუტიზმის სპექტრის დარღვევის მქონე ბავშვებსა და მოზარდებში აბილიტაციის უფრო ეფექტური მოდელის შემუშავების მიზნით.
დრო: 20 დეკემბერი, 18: 00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

PPRTC-ის მიერ ორგანიზებული ლექციათა კურსის ფარგლებში საჯარო ლექცია ტურიზმის თემაზე
2016-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის G106 აუდიტორიაში ილიაუნის ბიზნესის სკოლის ასოცირებული პროფესორი, გიორგი ბეგაძე, წაიკითხავს საჯარო ლექციას თემაზე: „საქართველოს ეროვნული ტურიზმის პოლიტიკა და განვითარების სტრატეგია“.
მომხსენებელი ისაუბრებს ტურიზმის პოლიტიკის დინამიკაზე უკანასკნელი ათწლეულის განმავლობაში, სახელმწიფოს მიერ ამ მიმართულებით დასახულ პრიორიტეტებსა და იმ შესაძლებლობებზე, რასაც ეს სფერო მოიცავს.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 20 დეკემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „საშობაო და სააღდგომო პოეტური ტექსტების იკონოგრაფია“
2016-12-20 19:08
20 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას თემაზე: „საშობაო და სააღდგომო პოეტური ტექსტების იკონოგრაფია“. მომხსენებელი განიხილავს შემდეგ საკითხებს: წმინდა ნიკოლოზი და ქრისტიანული თქმულებები; შობის მეტაფორა ანგელუს სილეზიუსთან; გალაკტიონი და ქრისტიანობა; ბორის ბასტერნაკის „საშობაო ვარსკვლავი“; იოსიფ ბროდსკის ლექსები „საშობაო ციკლიდან“.
დრო: 20 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - სამეცნიერო-კვლევითი ცენტრი „ძილ-ღვიძილის შემსწავლელი თენგიზ ონიანის ლაბორატორია“
2016-12-21 17:00
21 დეკემბერს, 17:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის სამეცნიერო-კვლევითი ცენტრი „ძილ-ღვიძილის შემსწავლელი თენგიზ ონიანის ლაბორატორია“.
გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „ძილ-ღვიძილის ციკლის ფაზათა ურთიერთობა და თავის ტვინის ინტეგრაციული მოქმედება“ წაიკითხავს ასოცირებული პროფესორი ნიკოლოზ ონიანი.

ანოტაცია

ნეირომეცნიერებების ერთ-ერთი აქტუალური პრობლემაა ძილის როლის დადგენა დასწავლასა და მეხსიერების პროცესში. მეხსიერებისა და ძილის პროცესების ურთიერთზეგავლენის შესწავლის ინტერესი გამოწვეულია სამეცნიერო ლიტერატურაში არსებული მრავალი ურთიერთსაწინააღმდეგო მონაცემის არსებობით. საკვლევ პრობლემას წარმოადგენდა ვირთაგვებში ძილის გავლენის შესწავლა იმპლიციტური მეხსიერების პროცესირებაზე, რისთვისაც გამოიყენებოდა ძილის ტოტალური დეპრივაცია და აქტიური განრიდების ტესტი. მიღებულმა შედეგებმა აჩვენა, რომ
1.ძილის წინასწარი ტოტალური არაფარმაკოლოგიური დეპრივაცია არ ახდენს გავლენას აქტიური განრიდების დასწავლის პროცესზე;
2. ძილის პოსტსეანსური ტოტალური არაფარმაკოლოგიური დეპრივაცია არ მოქმედებს აქტიური განრიდების რეაქციის გახსენებაზე;
3.დასწავლის პროცესი არ იწვევს ძილის ინიცირების დაჩქარებას.
შედეგების ანალიზზე დაყრდნობით სავარაუდოა, რომ:
1.იმპლიციტური მეხსიერების კვალის კონსოლიდაციაში ძილი სპეციფიკურ როლს არ ასრულებს;
2.ძილის დეფიციტი არ ახდენს უარყოფით ზეგავლენას დასწავლის პროცესზე და ნასწავლის დამახსოვრებაზე;
3. ღვიძილი უფრო მნიშვნელოვანია დასწავლისა და მეხსიერების კვალის კონსოლიდაციისათვის, ვიდრე ძილი.
ნეირომეცნიერებების კიდევ ერთი აქტუალური პრობლემაა დეპრესიის გამომწვევი მექანიზმების დადგენა. ჩვენს კვლევაში შეისწავლებოდა თანდაყოლილი „დეპრესიულობის“ ქცევითი ნიშნების მქონე ვირთაგვების ძილ-ღვიძილის ციკლის სტრუქტურა და მისი პარამეტრების კორელაციის დადგენა ოპიოიდური რეცეპტორების სიმჭიდროვესთან ვირთაგვების თავის ტვინის ზოგიერთ სტრუქტურაში. მიღებული შედეგების მიხედვით შეიძლება ვივარაუდოთ, რომ ვირთაგვების დაბალი მოტორული აქტივობა, ძილ-ღვიძილის ციკლში პარადოქსული ძილის ჭარბი მოცულობა და მაღალი ინტენსივობა, სავარაუდოდ, დეპრესიული ვირთაგვებისათვის ფენოტიპურ მახასიათებლებს მიეკუთვნება. რაც შეეხება „დეპრესიულ“ ვირთაგვებში ოპიოიდური რეცეპტორების მაღალ სიმჭიდროვეს ამიგდალასა და კუდიან ბირთვში „არადეპრესიულ“ ვირთაგვებთან შედარებით, გენეტიკურად უნდა იყოს განპირობებული. კვლევამ აჩვენა, რომ თავის ტვინის აღნიშნულ სტრუქტურებს მნიშვნელოვანი როლი ენიჭება ემოციების რეგულაციაში, შესაბამისად, დეპრესიის ჩამოყალიბებასა და ძილ-ღვიძილის ციკლის რეგულაციაში.

მოხსენებას თემაზე „ძილ-ღვიძილის ციკლის პატერნი და ძილის ხარისხი საქართველოს ურბანულ მოსახლეობაში“ წაიკითხავს პროფესორი ნატო დარჩია.

ანოტაცია
თანამედროვე საზოგადოებაში ძილის დარღვევები ჯანმრთელობის ერთ-ერთ ყველაზე გავრცელებულ პრობლემათა რიცხვს მიეკუთვნება. ეპიდემიოლოგიური კვლევები ძილის დარღვევათა შეფასების მიზნით ძირითადად მაღალგანვითარებულ ქვეყნებშია ჩატარებული. ამ კუთხით, მონაცემები საქართველოს მოსახლეობაში ძალიან მწირია. ჩვენ მიერ ჩატარებულ კვლევაში ძილის დარღვევათა შესწავლა მოხდა თბილისისა და ქუთაისის მოსახლეობაში (395 ინდივიდი) შემდეგი კითხვარების მეშვეობით: ძილის ხარისხი, უძილობის სიმწვავე, ძილის აპნოეს რისკი, დღის ძილიანობა, ჯანმრთელობასთან დაკავშირებული ცხოვრების ხარისხი (SF-12).
წარმოდგენილი შედეგები შეეხება ძილ-ღვიძილის ციკლის პატერნისა და ძილის ხარისხის შეფასებას. ინდივიდების 43%-ს აღენიშნებოდა ძილის დაბალი ხარისხი, 41%-ს – ძილის დაბალი ეფექტურობა, 27.6%-ს ეძინა 6 საათი ან ნაკლები, 26.8%-ს ძილის კონსოლიდაციის პრობლემა ჰქონდა კვირაში 3-ჯერ ან მეტად, 27.6% ხვრინავდა და 10.6% იღებდა ძილზე მოქმედ მედიკამენტებს. ძილის ხარისხის ზოგადი ინდექსი ასაკის, მაგრამ არა სქესის სარწმუნო ეფექტს გვიჩვენებდა. ეკონომიური სტატუსისა და დეპრესიის ქულა ძილის ხარისხის სარწმუნო პრედიქტორებს წარმოადგენდა. კვლევის შედეგები მიუთითებს საქართველოში ძილის პრობლემათა მაღალ მაჩვენებელზე და ამ პრობლემის უფრო გლობალური შეფასების აუცილებლობაზე.
დრო: 21 დეკემბერი, 17: 00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ფუნდამენტური და ინტერდისციპლინარული მათემატიკური კვლევების ინსტიტუტი
2016-12-21 18:00
21 დეკემბერს, 18:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ფუნდამენტური და ინტერდისციპლინარული მათემატიკური კვლევების ინსტიტუტი.

გაიმართება 1 სამეცნიერო-კვლევითი პროექტის პრეზენტაცია.

მოხსენებას თემაზე „სამგვარი ფოროვნობის მქონე მასალების თერმოდრეკადობის თეორიის სასაზღვრო ამოცანები“ წაიკითხავს მერაბ სვანაძე.

ანოტაცია
გამოკვლეულია სამგვარი ფოროვნობის მქონე მასალების თერმოდრეკადობის წრფივი თეორიის მდგრადი რხევის სასაზღვრო ამოცანები. პოტენციალთა მეთოდისა და სინგულარულ ინტეგრალურ განტოლებათა თეორიის გამოყენებით დამტკიცებულია აღნიშნული ამოცანების კლასიკური ამონახსნების არსებობისა და ერთადერთობის თეორემები.
დრო: 21 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა ERASMUS+ გაცვლითი პროგრამის ფარგლებში
2016-12-22 16:30
22 დეკემბერს, 16:30 საათზე, ილიას სახელმწიფო უნივერსიტეტის A101 აუდიტორიაში გაიმართება საინფორმაციო შეხვედრა Erasmus+ გაცვლითი პროგრამის ფარგლებში ილიას სახელმწიფო უნივერსიტეტის სტუდენტებისთვის არსებული შესაძლებლობების შესახებ.
მიმდინარე კონკურსების შესახებ დეტალური ინფორმაციისთვის იხილეთ ბმული:
2017/18 წლის შემოდგომის სემესტრში დაგეგმილი მობილობები სტუდენტებისთვის
შეკითხვების შემთხვევაში, დაგვიკავშირდით:
საგარეო ურთიერთობების სამსახური
➳ ჩოლოყაშვილის 3/5, ოთახი E208
☏ 995 322 220009-367
✉ erasmusplus@iliauni.edu.ge

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - პოლიტოლოგიის ინსტიტუტი
2016-12-22 17:00
22 დეკემბერს, 17:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის პოლიტოლოგიის ინსტიტუტი.
გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „ქართული პოლიტიკური აზროვნების ანალიზის სათავეებთან“ წაიკითხავს მალხაზ მაცაბერიძე.

ანოტაცია
XX საუკუნის დამდეგს საქართველოში ერთ-ერთ საინტერესო კვლევით მიმართულებად ჩამოყალიბდა ქართული პოლიტიკური აზროვნების შესწავლა და მისი დამახასიათებელი ნიშნების განსაზღვრა. თემა აქტიური განხილვის საგანი იმ მკვლევართა მხრიდან გახდა, რომლებიც ეროვნულ-პატრიოტულ მიმართულებას მიეკუთვნებოდნენ; განხილვის აქტუალობა კი იმან განაპირობა, რომ იმდროინდელ საქართველოში გვერდიგვერდ არსებობდა და ერთმანეთს უპირისპირდებოდა ფასეულობებითა და აზროვნების სტილით ერთმანეთისგან განსხვავებული რამდენიმე პოლიტიკური მიმდინარეობა. კვლევაში განხილულია კიტა აბაშიძის, არჩილ ჯორჯაძის, ივანე ჯავახიშვილის და კონსტანტინე გამსახურდიას ის ნაშრომები, რომლებშიც მოცემულია ქართული პოლიტიკური აზრის მიმდინარეობანი და მათთვის დამახასიათებელი თავისებურებანი. საბჭოთა პერიოდში ქართული პოლიტიკური აზროვნების კვლევა შეწყდა.

მოხსენებას თემაზე „საქართველოს 1992-1995 წლების მოწვევის პარლამენტის საპარლამენტო დებატების ანალიზი: დელიბერაციის ხარისხი პოლიტიკურ პარტიებს შორის (ჰაბერმასის დისკურსის ეთიკის მიხედვით) “ წაიკითხავს ნანა მაჭარაშვილი.

ანოტაცია

პროექტის ფარგლებში შეიქმნა ნაშრომი, რომელშიც წარმოდგენილია საქართველოს 1992-1995 წლების მოწვევის პარლამენტში შემდგარი დებატების ანალიზი, რაც წინ უძღვოდა 1995 წლის კონსტიტუციის მიღებას. აღნიშნული კვლევა დაეყრდნო დისკურსის ხარისხის ინდექსს (DQI), რომელიც ეფუძნება ჰაბერმასის დისკურსის ეთიკას. კვლევითი ჩარჩო მაქსიმალურად ზუსტად წარმოადგენს პოლიტიკურ დებატების თუ დიალოგის მნიშვნელოვან პრინციპებს.
თემაზე მომუშავე მკვლევრებმა მოიპოვეს აღნიშნული დისკუსიების სტენოგრამები; მათი შესწავლის შემდგომ კი გამოვლინდა ის გამოსვლები, რომელთა შეფასება შესაძლებელი იყო აღნიშნული საკვლევი ინსტრუმენტით. მთლიანობაში 7 კრიტერიუმის მიხედვით შეფასდა 91 გამოსვლა. გამომდინარე იქიდან, რომ ზოგიერთი კრიტერიუმი მთლიანად იყო დამოკიდებული მკლვევრის სუბიექტურ მოსაზრებებზე, სამუშაოში ჩართული იყო რამდენიმე ადამიანი, რომლებიც დამოუკიდებლად ახდენდნენ გამოსვლების შეფასებას, ხოლო საბოლოო ეტაპზე კი ხდებოდა მათი შეჯერება, რათა მკვლევრის სუბიექტურობის ფაქტორი მინიმუმამდე დაყვანილიყო.
დრო: 22 დეკემბერი, 17: 00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - დემოგრაფიისა და სოციოლოგიის ინსტიტუტი
2016-12-22 18:00
22 დეკემბერს, 18:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის დემოგრაფიისა და სოციოლოგიის ინსტიტუტი.
გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „სახელმწიფო დემოგრაფიული სტატისტიკისა და შეფასებით დემოგრაფიულ მაჩვენებელთა შორის განსხვავებები საქართველოში“ წაიკითხავს პროფესორი ავთანდილ სულაბერიძე.

ანოტაცია

საქართველო, თავისი დემოგრაფიული განვითარებით, დღეისათვის იმყოფება მოსახლეობის აღწარმოების თანამედროვედან უახლეს ტიპზე გარდამავალ პერიოდში. დემოგრაფიული განვითარების კანონზომიერებიდან გამომდინარე, ამ ეტაპისთვის დამახასიათებელია შობადობის შემცირება და მოკვდავობის ზრდა, რასაც მოსახლეობის აღწარმოების უახლეს ტიპზე დეპოპულაცია (მოკვდავობის გადამეტება შობადობაზე) მოჰყვება.
მიუხედავად ამისა, არსებული დემოგრაფიული ვითარებიდან გამომდინარე, საქართველოში აღინიშნება მსოფლიო დემოგრაფიული განვითარების ძირითადი სქემიდან გადახრა, რასაც ქვეყნის დემოგრაფიული განვითარების სპეციფიკური თავისებურებები და არსებული პოლიტიკური და სოციალურ-ეკონომიკური ვითარება განაპირობებს.
შესაბამისად, მოსახლეობის აღწარმოების თვალსაზრისით, დღეისათვის საქართველო განვითარებული ქვეყნების, ხოლო, გარემიგრაციის თვალსაზრისით, ნაკლებ განვითარებული ქვეყნების მსგავსია.

მოხსენებას თემაზე „მართლმადიდებელ მორწმუნეთა დამოკიდებულება ოჯახის პრობლემებისადმი“ წაიკითხავს პროფესორი ლელა მენაბდიშვილი.

ანოტაცია
2015 წლის ბოლოს (ნოემბერ-დეკემბერში) ქ. თბილისსა და რუსთავში მართლმადიდებელ მორწმუნეებში (1000 რესპოდენტი) ჩატარებული სოციოლოგიური გამოკვლევის შედეგების საფუძველზე გაანალიზებულია რესპონდენტთა დამოკიდებულება – მათთვის ყველაზე მნიშვნელოვანი ღირებულებებისადმი; ქორწინების ფორმებისადმი (თანაცხოვრება, რელიგიური ქორწინება, იურიდიული ქორწინება); ქორწინების ოპტიმალური ასაკისადმი; მეუღლეთა ერთგულებისადმი; ოჯახის უფროსის ინსტიტუტისადმი; მეუღლეთა ლიდერობისადმი; ოჯახური პასუხისმგებლობისადმი; ოჯახური ცხოვრებისათვის ყველაზე მნიშვნელოვანი ღირებულებებისადმი; განქორწინებისადმი; ასევე, რეპროდუქციული ქცევა და შობადობის შიგაოჯახური კონტროლი.
რიგი საკითხები შედარებულია ჩვენი ინსტიტუტის მიერ 2004 წელს ამავე სოციალურ ჯგუფებში და, აგრეთვე, 2013 წელს სხვა სოცილურ ჯგუფებში ჩატარებულ კვლევის შედეგებთან.
დრო: 22 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

„წიგნის საათი“ ილიაუნის ლიტერატურულ კლუბში: მთარგმნელი გიორგი ლობჟანიძე მწერალ ჯიბრან ხალილ ჯიბრანის შესახებ
2016-12-22 19:00
22 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „წიგნები ბათუმში“ მორიგ „წიგნის საათზე“ გიწვევთ.
მწერალ ჯიბრან ხალილ ჯიბრანის შემოქმედების შესახებ მთარგმნელი გიორგი ლობჟანიძე ისაუბრებს.
არაბული მოდერნიზმის ერთ-ერთი უდიდესი წარმომადგენლის, ჯიბრან ხალილ ჯიბრანის, რომანი „იესო – ძე კაცისა“ მსოფლიო ლიტერატურის გამორჩეული ქმნილებაა. წიგნი იესოს თანამედროვეთა მწერლის ფანტაზიით აღდგენილი მოგონებებია ქრისტეს შესახებ. ჯიბრანი წერს ისე, თითქოს ის ხალხი გვიყვებოდეს იესოს შესახებ, ვინც მას სიცოცხლეში იცნობდა. ესადამიანები ქრისტეს სხვადასხვაგვარად აფასებენ. თავად ჯიბრანს მთელი სიცოცხლე აინტერესებდა ქრისტეს ფენომენი, ამიტომ გარდა ამ რომანისა, მას კიდევ რამდენიმე მოთხრობა თუ ესე მიუძღვნა. გიორგი ლობჟანიძის მიერ არაბულიდან თარგმნილი ეს კრებული, რომანთან – „იესო – ძე კაცისა“ – ერთად, თითქმის ყველა იმ ნაწარმოებს აერთიანებს, რაც ჯიბრან ხალილ ჯიბრანსიესო ქრისტეზე არაბულად დაუწერია.
დრო: 22 დეკემბერს, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პროფესორ გიორგი ქადაგიძის საჯარო ლექცია: „განათლება და კარიერის დაგეგმვა“
2016-12-22 19:00
22 დეკემბერს, 19:00 საათზე, ილიას სახელმწიფო უნივერსიტეტის G106 აუდიტორიაში ილიას სახელმწიფო უნივერსიტეტის პროფესორი, გიორგი ქადაგიძე, წაიკითხავს საჯარო ლექციას თემაზე: „განათლება და კარიერის დაგეგმვა“.
მომხსენებელი ისაუბრებს დასახულ პრიორიტეტებსა და იმ შესაძლებლობებზე, რასაც ეს სფერო მოიცავს.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 22 დეკემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

სამეცნიერო კონფერენცია: „სისტემური ძალადობა პოსტრევოლუციური ხანის საქართველოში - გენეალოგია, ფორმები, პრაქტიკები“
2016-12-23 11:50
23 დეკემბერს, პარასკევს, 11:50 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება სამეცნიერო კონფერენცია: „სისტემური ძალადობა პოსტრევოლუციური ხანის საქართველოში – გენეალოგია, ფორმები, პრაქტიკები“.
კონფერენციის თემატიკა და მიზანი:
2003 წლის „ვარდების რევოლუციის“ შემდეგ, საქართველოში სახელმწიფო აპარატის რეორგანიზაციისა და სწრაფი რეფორმების პოლიტიკა დაიწყო. ამ პოლიტიკას, ხშირ შემთხვევაში, თან ახლდა სისტემური ძალადობა, რაც ხორციელდებოდა როგორც იურისპრუდენციაში (პოლიცია, უშიშროება, სასამართლო, სასჯელაღსრულება), ასევე სოციალურ, საგანმანათლებლო, მედიის სფეროებში.
ცალკე აღსანიშნავია ნეოლიბერალური ეკონომიკური პოლიტიკა, რომელმაც სოციალური და პოლიტიკური დაძაბულობის ახალი კერები წარმოქმნა და, ერთი მხრივ, მნიშვნელოვნად შეუწყო ხელი სისტემურ ძალადობას, მეორე მხრივ კი, თავად იქცა ამ ძალადობის ნაწილად.
კონფერენციის მიზანია 2003 წლიდან საქართველოში მიმდინარე პოლიტიკური, ეკონომიკური და სოციალური, აგრეთვე კულტურული პროცესების ანალიზი სისტემური ძალადობის პრიზმიდან, მისი განხილვა ბიოპოლიტიკისა და ძალაუფლების ანალიტიკის სხვა თანამედროვე თეორიების ფონზე.
პროგრამა:
11:50 – შესავალი სიტყვა: გიორგი მაისურაძე, გიორგი ღვინჯილია
12:00 – ვახუშტი მენაბდე: „ძალადობა კონსტიტუციაზე და ძალადობა კონსტიტუციის მეშვეობით“
12:40 – გურამ იმნაძე: „ნულოვანი ტოლერანტობის პოლიტიკის კრიტიკა ნარკოპოლიტიკის ანალიზის შუქზე“
13:20-13:40 შესვენება
13:40 – გიორგი ღვინჯილია: „სააკაშვილის ციხეები: რეჟიმი და სისტემური ძალადობა“
14:20 – გიორგი მაისურაძე: „რეპრეზენტაცია და რეაქცია. ჰეგემონიური ძალაუფლება და სოციალური პროტესტი “ვარდების რევოლუციის” შემდგომი ხანის საქართველოში“
15:00 – მაია ბარქაია: „პასუხისმგებლობა და სტრუქტურული უსამართლობა”
15:40-16:10 შესვენება
16:10 – კოტე ერისთავი: „უუფლებობის მდგომარეობა. დემურ სტურუას შემთხვევის ანალიზი“
16:50 – თამთა მიქელაძე: „ბრძოლა სივრცეებისთვის – პოლიტიკური და საეკლესიო ხელისუფლებების მიმართებები“
17:30-18:00 – შემაჯამებელი დისკუსია
დრო: 23 დეკემბერი, 11:50 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

სამეცნიერო კონფერენცია: „სისტემური ძალადობა პოსტრევოლუციური ხანის საქართველოში - გენეალოგია, ფორმები, პრაქტიკები“
2016-12-23 12:00
23 დეკემბერს, პარასკევს, 12:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება სამეცნიერო კონფერენცია: „სისტემური ძალადობა პოსტრევოლუციური ხანის საქართველოში – გენეალოგია, ფორმები, პრაქტიკები“.
2003 წლის „ვარდების რევოლუციის“ შემდეგ, საქართველოში სახელმწიფო აპარატის რეორგანიზაციისა და სწრაფი რეფორმების პოლიტიკა დაიწყო. ამ პოლიტიკას, ხშირ შემთხვევაში, თან ახლდა სისტემური ძალადობა, რაც ხორციელდებოდა როგორც იურისპრუდენციაში (პოლიცია, უშიშროება, სასამართლო, სასჯელაღსრულება), ასევე სოციალურ, საგანმანათლებლო, მედიის სფეროებში.
აღსანიშნავია ნეოლიბერალური ეკონომიკური პოლიტიკაც, რომელმაც სოციალური და პოლიტიკური დაძაბულობის ახალი კერები წარმოქმნა და, ერთი მხრივ, მნიშვნელოვნად შეუწყო ხელი სისტემურ ძალადობას, მეორე მხრივ კი, თავად იქცა ამ ძალადობის ნაწილად.
კონფერენციის მიზანია 2003 წლიდან საქართველოში მიმდინარე პოლიტიკური, ეკონომიკური და სოციალური, აგრეთვე კულტურული პროცესების ანალიზი სისტემური ძალადობის პრიზმიდან, მისი განხილვა ბიოპოლიტიკისა და ძალაუფლების ანალიტიკის სხვა თანამედროვე თეორიების ფონზე.
კონფერენციაში მონაწილეობას მიიღებენ ილიას სახელმწიფო უნივერსიტეტის პროფესორები და მოწვეული მკვლევრები: გიორგი ღვინჯილია, კოტე ერისთავი, გიორგი მაისურაძე, მაია ბარქაია, შოთა ხინჩაგაშვილი, თამთა მიქელაძე და ვახუშტი მენაბდე.
დრო: 23 დეკემბერი, 12:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ფუნდამენტური და ინტერდისციპლინარული მათემატიკური კვლევების ინსტიტუტი
2016-12-23 17:00
23 დეკემბერს, 17:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ფუნდამენტური და ინტერდისციპლინარული მათემატიკური კვლევების ინსტიტუტი.

გაიმართება 1 სამეცნიერო-კვლევითი პროექტის პრეზენტაცია.

მოხსენებას თემაზე „ჰომოლოგიების ცნების განვითარების შესახებ“ წაიკითხავს ასოცირებული პროფესორი გიორგი რაქვიაშვილი.

ანოტაცია

მათემატიკაში ჰომოლოგიის ცნება ქიმიისა და ბიოლოგიის შესაბამის ცნებებთან გარეგანი ანალოგიის გამო შემოიტანეს. მოხსენებაში განხილული იქნება ეს ანალოგიები; მოხსენების დანარჩენი ნაწილი კი დაეთმობა ავტორის შედეგებს ჰომოლოგიურ ალგებრასა და K-თეორიაში.
დრო: 23 დეკემბერი, 17: 00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ზოოლოგიის ინსტიტუტი
2016-12-23 17:30
23 დეკემბერს, 17:30 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ზოოლოგიის ინსტიტუტი.

გაიმართება 1 სამეცნიერო-კვლევითი პროექტის პრეზენტაცია.

მოხსენებას თემაზე „საქართველოს ბუნებრივი და აგროეკოსისტემების ცხოველთა მრავალფეროვნება, მონიტორინგი, ბიოკონტროლი “ წაიკითხავს ასოცირებული პროფესორი გიორგი ბახტაძე.

ანოტაცია

პროექტი მიეკუთვნება ფუნდამენტური, კონსერვაციული და გამოყენებითი კვლევების სფეროს, რომლის ფარგლებშიც ისწავლება საქართველოს ბუნებრივი და აგროეკოსისტემების ცხოველთა მრავალფეროვნება. ფუნდამენტური კვლევის საფუძველზე, შეფასდება მათი თანამედროვე მდგომარეობა და გამოიკვეთება ის სახეობები, რომლებიც საჭიროებენ კონსერვაციას, მონიტორინგს, რაც ხელს შეუწყობს ბუნებრივი რესურსების მდგრად გამოყენებას. ხდება ინვაზიის კერების, საკვანძო სახეობებისა და ტერიტორიების გამოვლენა, მეცნიერებისათვის ახალი ან საქართველოსათვის პირველად რეგისტრირებული სახეობების აღმოჩენა, გენეტიკური მრავალფეროვნების შესწავლა, ფართომასშტაბიანი მონიტორინგის სისტემის ინიცირება.
დრო: 23 დეკემბერი, 17:30 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ბოტანიკის ინსტიტუტი
2016-12-23 18:00
23 დეკემბერს, 18:00 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5), ილიაუნის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ბოტანიკის ინსტიტუტი.

გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „საქართველოს მცენარეთა სამყაროს მრავალფეროვნება“ წაიკითხავს ემერიტუსი პროფესორი გიორგი ნახუცრიშვილი.

ანოტაცია

ილიაუნის ბოტანიკის ინსტიტუტი არის საქართველოში წამყვანი დაწესებულება მცენარეთა სამყაროს მრავალფეროვნების შესწავლის მიმართულებით. არ არის ბოტანიკური მეცნიერების ისეთი დარგი, რომელიც აქ არ ისწავლებოდეს დაწყებული წყალმცენარეებით და ლიქენებით-მცენარეთა თანასაზოგადოებით დამთავრებული. კვლევის ობიექტებია: საქართველოს უდაბნოები, სტეპები, ტყეები, ორობიომები და სხვ. მოხსენებაში მოკლედ იქნება განხილული უკანასკნელ წლებში მიღებული შედეგები და პუბლიკაციები.

მოხსენებას თემაზე „კულტურული მცენარეების ველური მონათესავე სახეობების მრავალფეროვნება საქართველოს ტერიტორიაზე“ წაიკითხავს ასოცირებული პროფესორი მაია ახალკაცი.

ანოტაცია

მოხსენებაში წარმოდგენილი იქნება საქართველოს მცენარეთა კულტურული ჯიშები, მათი ველური მონათესავე სახეობები და მონაცემები ადგილობრივი ჯიშების ეროზიისა და გადაშენების შესახებ. განხილული იქნება ველური მონათესავე სახეობების გენომის გამოყენების შესაძლებლობა ჯიშების შენარჩუნებისა და ადაპტაციისთვის კლიმატის ცვლილების პირობებში.
დრო: 23 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

„ფორბსის“ კლუბში: გიორგი ისაკაძის საჯარო ლექცია
2016-12-23 19:00
23 დეკემბერს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს ილიას სახელმწიფო უნივერსიტეტის ბიზნესის სკოლის ასოცირებული პროფესორი, გიორგი ისაკაძე.
ლექციის თემაა: მედიაბიზნესი.
მომხსენებლის შესახებ
გიორგი ისაკაძე სულ ახლახან შემოუერთდა ილიას სახელმწიფო უნივერსიტეტის მაღალკვალიფიციური პროფესორების გუნდს. ამავე დროს, იგი არის Forbes Georgias-ს მთავარი რედაქტორი და სატელევიზიო გადაცემების – „საქმიანი დილა“ და „ბიზნესკონტრაქტი“ – ავტორი.
დრო: 23 დეკემბერი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2016 წელი

გიორგი ნონიაშვილის საჯარო ლექცია: „დისკრიმინაცია - ძალაუფლების იარაღი“
2016-12-23 19:00
23 დეკემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, კონსტიტუციონალისტი გიორგი ნონიაშვილი წაიკითხავს საჯარო ლექციას: „დისკრიმინაცია – ძალაუფლების იარაღი“.
პოლიტიკური ელიტის ნაწილი ადამიანის უფლებების შეზღუდვაზე საუბარს პოლიტიკური კაპიტალის დასაგროვებლად იყენებს. ელექტორატის მოზიდვა ხშირად უმცირესობების ჩაგვრით და სახლში გამოკეტვის დაპირებით ხდება. მიუხედავად იმისა, რომ სახელმწიფო საკანონმდებლო დონეზე შეთანხმებულია ადამიანის უფლებების თანასწორ დაცვაზე, დემოკრატიის მიერ მონიჭებული იარაღით, უმრავლესობის ნება შესაძლოა უმცირესობის ინტერესების საწინააღმდეგოდ იყოს გამოყენებული. ლექცია შეეხება თანასწორ პირთა მიმართ არათანასწორი მოპყრობის (და პირიქით) ზოგად პრობლემატიკას და პოსტსაბჭოთა სივრცის ქართულ კონტექსტს.
დრო: 23 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ანიტა რაჭველიშვილის მასტერკლასი ილიაუნიში
2016-12-26 18:00
26 დეკემბერს, ორშაბათს, 18:00 საათზე, ილიაუნის თეატრის ფოიეში ჩატარდება ცნობილი ქართველი საოპერო მომღერლის, ანიტა რაჭველიშვილის, მასტერკლასი, რომელშიც მონაწილეობას მიიღებენ ახალგაზრდა შემსრულებლები:

გაგა გულიაშვილი (ილიაუნის სტუდენტი);
ნინო ჯაჭვაძე (სოპრანო);
ირინა შერაზადიშვილი (სოპრანო);
ნუცა ზაქაიძე (მეცო-სოპრანო).

საქართველოს პრეზიდენტისა და პაატა ბურჭულაძის პრემიების მფლობელი, ანიტა რაჭველიშვილი, დღეს მსოფლიოს უდიდეს საოპერო სცენებზე მღერის, რომელთა შორისაა: მილანის ლა-სკალა, ნიუ-იორკის მეტროპოლიტენ ოპერა, ბერლინის დოიჩე ოპერა, ბავარიის სახელმწიფო ოპერა, ნიდერლანდების კონცერტგებოუ, სიეტლის, სან-ფრანცისკოს, მიჩიგანის საოპეროთეატრები, კანადის საოპერო თეატრი და ა.შ. მის რეპერტუარში მრავალი წამყვანი როლია: ბიზეს კარმენი, ვერდის ამნერისი, სენ-სანსის დალილა, მასნეს დულსინეა, რიმსკი-კორსაკოვისლიუბაშა და სხვ.
დრო: 26 დეკემბერი, 18:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

სამეცნიერო კრებულების პრეზენტაცია
2016-12-26 18:00
26 დეკემბერს, ორშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში, ღონისძიებების – ილიაუნი 10 წლისაა – ფარგლებში, გაიმართება ილიაუნის მეცნიერებათა და ხელოვნების ფაკულტეტის პროფესორებისა და დოქტორანტების სამეცნიერო პუბლიკაციების ამსახველი სამი კრებულის პრეზენტაცია:
1. საერთაშორისო სამეცნიერო კონფერენციის « L’Europe et le Caucase. Les relations interrégionales et la question de l’identité » („ევროპა და კავკასია. რეგიონთაშორისი ურთიერთობები და იდენტობის საკითხი“) მოხსენებების კრებული (ფრანგულ ენაზე), ილიას სახელმწიფო უნივერსიტეტის გამომცემლობა, 2012 წელი.
2. „L’Arménie et la Géorgie en dialogue avec l’Europe. Du Moyen Âge à nos jours“ („სომხეთი და საქართველო ევროპასთან დიალოგში. შუა საუკუნეებიდან დღემდე“), გამომცემლობა GUETHNER, პარიზი, 2016.
ეს ორი კრებული ასახავს სამი ქვეყნის – საქართველოს, საფრანგეთისა და სომხეთის – მეცნიერთა კვლევებს კავკასიასა და ევროპას შორის ურთიერთობების საკითხებზე იდენტობის ჭრილში. კვლევების შედეგები წარმოდგენილ იქნა აღნიშნულ თემაზე ჩატარებულ სამ ერთობლივ კონფერენციაზე (2011 წელს ილიას სახელმწიფო უნივერსიტეტში, 2012 წელს პოლ ვალერის უნივერსიტეტში მონპელიე 3 და 2014 წელს ერევნის სახელმწიფო უნივერსიტეტში).
3. ფრანკოფონიული რეგიონალური სადოქტორო კოლეჯის საერთაშორისო სამეცნიერო ჟურნალი „Études interdisciplinaires en Sciences humaines“ („ინტერდისციპლინარული კვლევები ჰუმანიტარულ მეცნირებებში“).
ჟურნალი ყოველწლიურია და 2013 წლიდან გამოსცემს ილიას სახელმწიფო უნივერსიტეტის გამოცემლობა. გამოცემულია 3 ნომერი. პირველი ორი ნომერი – ფრანგულ ენაზე, მესამე – ოთხ რომანულ (ფრანგულ, ესპანურ, იტალიურ და რუმინულ) ენაზე. მასში ქვეყნდება ცენტრალური და აღმოსავლეთ ევროპის უნივერსიტეტების პროფესორებისა და დოქტორანტების სტატიები.
ჟურნალი დაარსებულია 2012 წელს ილიას სახელმწიფო უნივერსიტეტში შექმნილი „ცენტრალური და აღმოსავლეთ ევროპის უნივერსიტეტების ფრანკოფონული რეგიონალური სადოქტორო კოლეჯის ჰუმანიტარულ მეცნიერებებში“ (CODFREURCOR) საქმიანობის ფარგლებში და ასახავს იმ საერთაშორისო სამეცნიერო კონფერენციების მასალებს, რომლებიც ყოველწლიურად ტარდება სადოქტორო კოლეჯის წევრ უნივერსიტეტებში. დღემდე ჩატარებულია 4 კონფერენცია: 2 – კიშინიოვში, მოლდოვას სახელმწიფო უნივერსიტეტში (2013, 2016 წწ.), 2 – ილიას სახელმწიფო უნივერსიტეტში (2014, 2015 წწ). ამჟამად გამოსაცემად მზადდება ჟურნალის მეოთხე ნომერი, რომელიც დაიბეჭდება 2017 წლის ზაფხულში.
ჟურნალი აქვეყნებს სადოქტორო კოლეჯის არაწევრი დასავლეთ ევროპის და მსოფლიოს სხვა ქვეყნების უნივერსიტეტების პროფესორების სტატიებსაც (სადოქტორო კოლეჯის საქმიანობის შესახებ იხ. ბმული: http://codfreurcor.iliauni.edu.ge)
პრეზენტაციის მოდერატორია მზაღო დოხტურიშვილი – მეცნიერებათა და ხელოვნების ფაკულტეტის პროფესორი, პირველი და მეორე კრებულის თანარედაქტორი და მესამე კრებულის რედაქტორი.
პრეზენტაციის დრო: 26 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ასოცირებული პროფესორის, გიორგი ბეგაძის, საჯარო ლექცია: „საქართველოს ეროვნული ტურიზმის პოლიტიკა და განვითარების სტრატეგია“
2016-12-26 18:00
26 დეკემბერს, 18:00 საათზე, ილიას სახელმწიფო უნივერსიტეტის G106 აუდიტორიაში ილიაუნის ბიზნესის სკოლის ასოცირებული პროფესორი, გიორგი ბეგაძე, წაიკითხავს საჯარო ლექციას თემაზე: „საქართველოს ეროვნული ტურიზმის პოლიტიკა და განვითარების სტრატეგია“.
მომხსენებელი ისაუბრებს ტურიზმის პოლიტიკის დინამიკაზე უკანასკნელი ათწლეულის განმავლობაში, სახელმწიფოს მიერ ამ მიმართულებით დასახულ პრიორიტეტებსა და იმ შესაძლებლობებზე, რასაც ეს სფერო მოიცავს.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 26 დეკემბერი, 18:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია

პასკალის პრემიის ლაურეატების დაჯილდოება
2016-12-27 13:00
27 დეკემბერს, სამშაბათს, 13:00 საათზე, ილიას სახელმწიფო უნივერსიტეტის E 207 აუდიტორიაში გაიმართება პასკალის პრემიის 2016 წლის გამარჯვებულთა დაჯილდოების ცერემონიალი.
პასკალის პრემიის 2016 წლის ლაურეატები არიან: შალვა ბარჯაძე, გიორგი ჩალაძე, დავით ქურიძე და ლაშა სუხიშვილი.
შალვა ბარჯაძე – დოქტორი, ილიას სახელმწიფო უნივერსიტეტის ზოოლოგიის ინსტიტუტი

სტატია 1: „ახალი დიაგნოზი PlutomurusYosii (Collembola, Tomoceridae)-ის სახეობებისათვის ორი ახალი სახეობის აღწერით საქართველოს მღვიმეებიდან“ / NEW DIAGNOSIS FOR SPECIES OF PLUTOMURUSYOSII (COLLEMBOLA, TOMOCERIDAE), WITH DESCRIPTIONS OF TWO NEW SPECIES FROM GEORGIAN CAVES
გამოქვეყნდა: 2016 წელს სამეცნიერო ჟურნალში Zootaxa 4126 (1): 077-096.

სტატია 2: „Aphis Linnaeus (Hemiptera, Aphididae)-ის ახალი სახეობა მცხოვრები Teucriumpolium L. (Lamiaceae)-ზე“ / A new species of Aphis Linnaeus (Hemiptera, Aphididae) living on Teucrium polium L. (Lamiaceae)
გამოქვეყნდა: 2015 წელს სამეცნიერო ჟურნალში Zootaxa 4057 (2): 248-256

გიორგი ჩალაძე – ილიას სახელმწიფო უნივერსიტეტის სიცოცხლის შემსწავლელ მეცნიერებათა დოქტორი

სტატია: „ჰომოსექსუალობის სტაბილურობა კაცებში შესაძლოა აიხსნას ჰეტეროსექსუალი მატარებლებით: X-შეჭიდული დამემკვიდრების, ინდივიდებზე დაფუძნებული სიმულაცია“ / HETEROSEXUAL MALE CARRIERS COULD EXPLAIN PERSISTENCE OF HOMOSEXUALITY IN MEN: INDIVIDUAL-BASED SIMULATIONS OF AN X-LINKED INHERITANCE MODEL
გამოქვეყნდა: 2016 წელს სამეცნიერო ჟურნალში Archives Of Sexual Behavior, 45(7), 1705-1711. doi:10.1007/s10508-0160742-2

დავით ქურიძე – ილიას სახელმწიფო უნივერსიტეტის დოქტორი

სტატია 1: „წყალბადის (Hα) ხაზის პროფილის ასიმეტრიები და ანთებული ქრომოსფეროს სიჩქარეები“ / Hα LINE PROFILE ASYMMETRIES AND THE CHROMOSPHERIC FLARE VELOCITY FIELD
გამოქვეყნდა: 2015 წელს Astrophisical Journal-ში

სტატია 2: „კელვინ-ჰელმჰოლცის არამდგრადობები მზის ქრომოსფერულ დინებებში: თეორია და დაკვირვებები“/ KELVIN-HELMOLTZ INSTABILITY IN SOLAR CHROMOSPHERIC JETS: THEORY AND OBSERVATION
გამოქვეყნდა: 2016 წელს Astrophisical Journal-ში

ლაშა სუხიშვილი – ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტის მკვლევარი, გეოგრაფიის დეპარტამენტის უფროსი

სტატია: „შეცოცებათა სისტემის ტექტონიკით და სედიმენტაციური პროცესებით გამოწვეული მდინარე მტკვრის გვიან პლეისტოცენური მიგრაციები“ / LATE PLEISTOCENE RIVER MIGRATIONS IN RESPONSE TO THRUST BELT ADVANCE AND SEDIMENT-FLUX STEERING – THE KURA RIVER (SOUTHERN CAUCASUS)
გამოქვეყნდა: 2016 წელს სამეცნიერო ჟურნალში Geomorphology N266. pp. 53-65

პასკალის პრემიის შესახებ
ახალგაზრდა მეცნიერთა კვლევის პროცესში ჩართულობის ხელშეწყობის მიზნით, ილიას სახელმწიფო უნივერსიტეტის რექტორის, გიგა ზედანიას, ინიციატივით, 2014 წელს დაწესდა პასკალის პრემია – ფულადი ჯილდო, რომლის ოდენობა 3 000 ლარია.
პრემია გადაეცემა ილას სახელმწიფო უნივერსიტეტთან აფილირებულ ახალგაზრდა მეცნიერებს მნიშვნელოვანი საერთაშორისო პუბლიკაციისთვის, რომელსაც აქვს სტატიის სახე. ჯილდო ერთ კანდიდატზე გაიცემა წელიწადში მაქსიმუმ სამ სტატიაზე. პრემიის მიმღებთა რიცხვი შეზღუდული არ არის.
პროექტის პარტნიორია „ბაზისბანკი“.
პასკალის პრემიის შესახებ დამატებით იხილეთ აქ.
2016 წლის გამარჯვებულთა შესახებ დამატებით იხილეთ აქ.
დაჯილდოების დრო: 27 დეკემბერი, 13:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

„კოსმოსური მაგნიტური ველების წარმოშობა, ევოლუცია და დაკვირვებითი მინიშნებები“ - პროექტის შედეგების პრეზენტაცია
2016-12-27 16:00
27 დეკემბერს, სამშაბათს, 16:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროექტის – „კოსმოსური მაგნიტური ველების წარმოშობა, ევოლუცია და დაკვირვებითი მინიშნებები“ (2016 წ.) – შედეგების პრეზენტაცია.
პრეზენტაციას გაუძღვება ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის პროფესორი, თინათინ კახნიაშვილი.
მის საანგარიშო მოხსენებაში მოკლედ იქნება განხილული ზემოხსენებული პროექტის ფარგლებში მიღებული შედეგები, კერძოდ:

შესწავლილ იქნა ინფლაციის დროს გენერირებული მაგნიტური ველების ევოლუცია სამყაროს გაფართოების მსვლელობაში; დადგენილ იქნა მაგნიტო-ჰიდროდინამიკური ტურბულენტობის დაშლის ძირითადი კანონზომიერებები (Kahniashvili, Brandenburg, Durrer, Tevzadze, and Yin, PRD submitted, under consideration);
შესწავლილ იქნა კოში-შვარცის უტოლობა კოსმოლოგიურ მაგნიტურ ველებთან მიმართებაში (Yin, Kahniashvili, Brandenburg, Fluid Dyn. submitted);
შესწავლილ იქნა ელექტროფაზური გადასვლის დროს სპირალური მაგნიტური ველების წარმოშობის შესაძლებლობა და ნაჩვენები იქნა ასეთი ველების მიერ გალაქტიკური და გროვების მაგნიტური ველების ახსნის შესაძლებლობა (Kahniashvili, Brandenburg, Tevzadze, Phys. Scripta 2016, Kahniashvili, Brandenburg, Tevzadze, Vachaspati, 2016 in preparation);
რიცხვითი მოდელირებით გამოყოფილ და შესწავლილ იქნა ჰიდრო- და მაგნიტო-ჰიდროდინამიკური ტურბულენტობის ძირითადი კლასები. დადგენილ იქნა ტურბულენტობის ევოლუციის კანონზიმიერებები (Brandenburg & Kahniashvili, Phys. Rev. Lett, accepted, published Jan. 11 2017).

დრო: 27 დეკემბერი, 16:00 საათი
ადგილმდებარეობა: G106 აუდიტორია, (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

პოეზია და მუსიკა რატი ამაღლობელის „სიტყვის სახელოსნოში“
2016-12-27 19:00
27 დეკემბერს, სამშაბათს, 19:00 საათზე, რატი ამაღლობელის „სიტყვის სახელოსნო“ პოეზიისა და ელექტრონული მუსიკის საღამოზე გიწვევთ. პროექტი „პოეზია და რეციტაცია“ გოგი ძოძუაშვილის მუსიკისა და რატი ამაღლობელის პოეტური ტექსტების სინთეზს წარმოადგენს.
დრო: 27 დეკემბერი, 19:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

ილიაუნის ლიტერატურულ კლუბში: ჯეიმზ ჯოისის პირველი რომანის 100 წლის იუბილე
2016-12-28 19:00
28 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ წიგნის იუბილეზე.
2016 წლის 28 დეკემბერს ასი წელი სრულდება ჯეიმზ ჯოისის პირველი რომანის – „ხელოვანის პორტრეტი ახალგაზრდობისას“ – გამოცემიდან.
წიგნის შესახებ ისაუბრებენ: წიგნის მთარგმნელი, გია ბერაძე, ილიას სახელმწიფო უნივერსიტეტის პროფესორი, პაატა ჩხეიძე და მოწვეული ლექტორები – ნოდარ გოცირიძე და დავით ტარიელაშვილი.
წიგნის შესახებ
ჯეიმზ ჯოისის ნახევრად ავტობიოგრაფიულ რომანში „ხელოვანის პორტრეტი ახალგაზრდობისას“ პირველად ჩნდება მსოფლიო ლიტერატურის ერთ-ერთი ყველაზე ცნობილი და მნიშვნელოვანი პერსონაჟი, სტივენ დედალოსი. ჯეიმზ ჯოისის მსგავსად, სტივენ დედალოსსაც უამრავი წინაღობის გადალახვა უწევს, იქნება ეს რელიგიური დოგმები, ადგილობრივი საგანმანათლებლო სისტემა თუ, ზოგადად, ირლანდიური საზოგადოების მარწუხები, რომლებიც ყოველმხრივ ცდილობენ, ჩაკლან მეამბოხე ახალგაზრდის თავისუფალი აზროვნება და ხელოვნებისადმი სწრაფვა. წიგნი, რომელიც საბავშვო, სახალისო ლექსით იწყება, ესთეტიკის ურთულეს კანონებზე მსჯელობით სრულდება და ე.წ. „აღზრდის რომანის“ ვიქტორიანულ კანონებს სრულიად ახლებურად წარმოაჩენს. „ხელოვანის პორტრეტი ახალგაზრდობისას“ და მოთხრობების კრებული „დუბლინელები“ სწორედ ის წიგნებია, რომლებშიც ნათლად გამოიკვეთა ჯეიმზ ჯოისის ის სამწერლო შესაძლებლობები, რომელთა წყალობითაც, საბოლოოდ, მეოცე საუკუნის ალბათ მთავარი რომანი, „ულისე“, შეიქმნა.
დრო: 28 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ლიდერთა განვითარების აკადემიის პროგრამა
2016-12-28 19:00
ეკონომიკური პოლიტიკის კვლევის ცენტრი (EPRC), სტენფორდის უნივერსიტეტის დემოკრატიის, განვითარების და კანონის უზენაესობის ცენტრთან ერთად, ილიას სახელმწიფო უნივერსიტეტის მხარდაჭერით, აცხადებს მიღებას ერთობლივ პროგრამაზე – ლიდერთა განვითარების აკადემია Leadership Academy for Development – LAD.
ლიდერთა განვითარების სალექციო კურსს საქართველოში უხელმძღვანელებს სტენფორდის უნივერსიტეტის პროფესორი, ბ-ნი ფრენსის ფუკუიამა. პროგრამა გულისხმობს საჯარო, სამოქალაქო და ბიზნესსექტორის ორგანიზაციების მაღალი რანგის წარმომადგენელთა გადამზადებას.
კურსის მონაწილეები შეირჩევიან საქართველოდან და მსოფლიოს სხვადასხვა განვითარებადი ქვეყნიდან. პროგრამის ფარგლებში, მონაწილეებს საშუალება ექნებათ, დაეუფლონ ლიდერობის, ცვლილებების და რეფორმების იმ უმნიშვნელოვანეს უნარ-ჩვევებს, რაც საჭიროა სხვადასხვა ინსტიტუტის ეფექტურობის ასამაღლებლად, საჯარო სექტორში მნიშვნელოვანი რეფორმების დასაგეგმად/გასატარებლად და საჯარო და ბიზნესსექტორს შორის ურთიერთობების გასაძლიერებლად.
ლიდერთა განვითარების აკადემიის 5-დღიანი ინტენსიური სასწავლო კურსის მონაწილეები საჯარო, კერძო და არასამთავრობო ორგანიზაციებიდან მსოფლიოში აღიარებული მეცნიერ-პროფესორებისგან მიიღებენ ორგანიზაციული მართვის სხვადასხვა დონეზე ეფექტური რეფორმებისა და ცვლილებების საუკეთესო გამოცდილებას. სპეციალურად აღნიშნული კურსისთვის, ეკონომიკური პოლიტიკის კვლევის ცენტრმა, სტენფორდის უნივერსიტეტის დემოკრატიის, განვითარების და კანონის უზენაესობის ცენტრთან ერთად, დაამუშავა რამდენიმე სასწავლო ქეისი, რომელთა დახმარებითაც მონაწილეები, რეალურ გამოცდილებაზე დაყრდნობით, გააანალიზებენ გატარებული რეფორმებისა და გაკეთებული არჩევანის შედეგებს; განიხილავენ კონკრეტული მაგალითების ეფექტურობას და, მიღებულ ინფორმაციაზე დაყრდნობით, გააკეთებენ შესაბამის დასკვნებს.
ლიდერთა განვითარების აკადემია გაიმართება თბილისში 2017 წლის მარტის პირველ კვირას. ლიდერთა განვითარების აკადემიის მონაწილეთა შესარჩევი განაცხადების გამოგზავნის ბოლო ვადაა 2017 წლის 16 იანვარი, 18:00 საათი.
პროგრამის და განაცხადების გამოგზავნის დეტალური ინსტრუქციის შესახებ, გთხოვთ, იხილოთ განცხადების ინგლისური ვერსია და თანდართული დოკუმენტები.
დამატებითი კითხვების შემთხვევაში, გთხოვთ, დაგვიკავშირდეთ შემდეგ ელექტრონულ მისამართზე: ladgeorgia@eprc.ge

ზურა აბაშიძის „როგორ მოვკლათ ბილი ელიოტი“ - სადებიუტო პროზაული კრებულის პრეზენტაცია ილიაუნის ლიტერატურულ კლუბში
2016-12-29 19:00
29 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გამომცემლობა „წიგნები ბათუმში“ და ილიაუნის ლიტერატურული კლუბი გიწვევთ ზურა აბაშიძის მოთხრობების სადებიუტო კრებულის პრეზენტაციაზე.
კრებულში, სახელწოდებით – „როგორ მოვკლათ ბილი ელიოტი“, უამრავ დასამახსოვრებელ, ცოცხალ პერსონაჟს შორის, შეხვდებით სახლიდან წასულ მამას; სასწაულმოქმედ ტყუპებს – იზას და აზას; დაბერებულ შუაღამის გოგოებს, რომლებიც კვლავაც ბედნიერებას ეძებენ და გამუდმებით უცრუვდებათ იმედი; ნანუცას, რომელმაც „დებილებისა და ავანტყოფებისთვის“ სკოლა გახსნა; კოჭლსა და ელამ ანრის, რომელსაც, სინამდვილეში, იესო ჰქვია; ლამაზ მარუსას, რომელიც ეზოში ფეხბურთს თამაშობდა და ერთ დღეს გათხოვდა; აბაზანაში გამოკეტილ მძიმე ავადმყოფ ბილი ელიოტს… ამდენი ადამიანი, მეზობელი, მეგობარი, ნათესავი, ცხოველი, ამდენი სევდიანი, ცრემლიანი და სასაცილო ისტორია თავისებურად ჯადოსნურია – თითქოს ყოველ მათგანს, ყველა ადამიანსა თუ ამბავს ხედავ და ხვდები, რომ რაღაც ასეთი შენც დაგმართვია ან ოდესმე აუცილებლად დაგემართება.
კრებულს ავტორი, ზურა აბაშიძე, წარადგენს; მოდერატორი – მაშო სამადაშვილი.
დრო: 29 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: „ტკივილის ნეიროფიზიოლოგია“
2017-01-14 16:00
14 იანვარს, შაბათს, 16:00 საათზე, ილიას სახელმწიფო უნივერსიტეტის E207 აუდიტორიაში ჩატარდება საჯარო ლექცია თემაზე: „ტკივილის ნეიროფიზიოლოგია“. ლექციას გაუძღვებიან ილიას სახელმწიფო უნივერსიტეტის ასოცირებული პროფესორი, მალხაზ მაყაშვილი და ილიაუნის მაგისტრანტი, თეო გუბიანური.
დრო: 14 იანვარი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტში საქართველოში პირველი გაფართოებული ვიზუალიზაციის და ვირტუალური რეალობის ლაბორატორია გაიხსნება
2017-01-16 16:00
16 იანვარს, 16:00 საათზე, ილიას სახელმწიფო უნივერსიტეტში, კომპანია „კრედოს“ ფინანსური მხარდაჭერით, ილიაუნის ბავშვის განვითარების ინსტიტუტის ბაზაზე, საქართველოში პირველი გაფართოებული ვიზუალიზაციის და ვირტუალური რეალობის ლაბორატორია (VRLab Iliauni) გაიხსნება.
ლაბორატორიას ილიას სახელმწიფო უნივერსიტეტის ბავშვის განვითარების ინსტიტუტი განსაკუთრებული საჭიროებების მქონე ბავშვებთან მუშაობის პროცესში გამოიყენებს.
გარდა ამისა, VRLab Iliauni დაეხმარება სტუდენტებსა და აკადემიურ პერსონალს როგორც სასწავლო, ისე კვლევით პროცესში, კერძოდ:

სიმულაციების შექმნასა და მოდელირებაში;
კვლევისა და სწავლების ვიზუალიზაციაში;
მოწინავე პროგრამულ აპლიკაციებსა და მონაცემთა ვიზუალიზაციის ტექნიკებში ვარჯიშში.

ლაბორატორია ხელოვნების, მეცნიერებისა და ინჟინერიის მიმართულების მკვლევრებს კვლევის სიმულაციის, მოდელირებისა და ვიზუალიზაციის შესაძლებლობას მისცემს, რათა მონაცემები დიდი მასშტაბისა და მაღალი რეზოლუციის ვიზუალიზაციის მქონე ეკრანებზე და გამოსახულებით „დივაისებზე“ გადაიტანონ.
ვირტუალური/გაფართოებული რეალობის მოწყობილობები, პოზიციური მოძიების კამერები და სენსორები, თავზე დასამაგრებელი მონიტორები (მაგ.: ოკულუსი) – ლაბორატორიის აღჭურვილობა იძლევა შესაძლებლობას, შეგრძნებების დონეზე მოდელირებული რეალობის ნაწილი გახდე, მაგალითად: იმოგზაურო მსოფლიოს ნებისმიერ ქვეყანაში; კლავიატურისა და მაუსის გარეშე, საკუთარი ხელების მოძრაობით, ვირტუალურად დააპროექტო შენობები, გააუმჯობესო ტურიზმის მარკეტინგი, შექმნა უფრო ეფექტური განათლების მოდულები; ყოველგვარი დანახარჯის გარეშე შექმნა და სასურველი შედეგის მიღებამდე ცვალო საკუთარი იდეების პროტოტიპები.
დრო: 16 იანვარი, 16:00 საათი
ადგილმდებარეობა: ილიას სახელმწიფო უნივერსიტეტი, C კორპუსი, I სართული (შემოსასვლელი ფალიაშვილის ქუჩიდან), ბავშვის განვითარების ინსტიტუტი
დასწრება თავისუფალია.
